
Poporul românesc şi Marea 


Doamnelor şi domnilor, cuvintele aşa de amabile care au fost 
rostite acum, mă fac să vă spun, la începutul chiar al acestei 
conferinţe, să nu aşteptaţi decât ce poate da cineva cir atât de 
multe ocupaţii şi care a trebuit să se biruie oarecum pentru ca 
să răspundă la această chemare Dar mă simt îndemnat să arăt 
ceva cu privire, la însuşi scopul pe care-1 urmăreşte conferinţa. 

Este, evident, o notă rea pentru societatea noastră, care ştie aşa 
de multe, că e aşa de zgârcită în ce priveşte sacrificiul bănesc, 
acela prin care se întemeiază, se întreţin şi se desVoltă instituţiile. 
Este inutil să spun că Statul român nu poate să găsească pentru 
scopuri aşa de urgente mijloace imposibile. De altminteri, el nu 
poate să ajungă nici a îndeplini toate rosturile societăţii. Societatea 
trebuie să îndeplinească deci însăşi unele rosturi care servesc la 
menţinerea şi apărarea ei. 

Dacă societatea aceasta vrea să-şi apere bine hotarele, ca şi 
dacă vrea să aibă o desvoltare economică potrivită cu numărul 
şi însuşirile locuitorilor, pentru aceasta ea trebuie să puie mâna 
în pungă, astăzi, pentru ca, după câtăva vreme, tocmai de pe 
urma sforţărilor şi jertfelor pe care le-a făcut, să aibă dobânda 
sacrificiului la care a consimţit în primul moment. 

S’a amintit, ceia ce ştiam de altminteri de multă vreme, — şi 
am avut un sentiment de invidie faţă de vecinii noştri de peste 
Dunăre —, s’a înfăţişat caşul Bulgarilor, cari au găsit imediat 
banii trebuitori pentru a-şi face o navă-şcoală. Şi mai ales caşul 
acela, — nu mai vorbesc de Cehoslovaci, a căror educaţie socială 
este admirabilă şi cari pot servi de model tuturor naţiunilor —, 
al Polonilor, cari şi-au refăcut ţara, şi în împrejurări aşa de grele, 
cu părţi luate de la mai multe State, cu nevoia de ridicare a 
claselor de jos, pe care nici Austriecii, nici Prusienii nu o avuseră 

in vedere in chip deosebit, s’a amintit ce au făcut Polonii în 
domeniul acesta şi strălucitul resultat al unei propagande care 
la noi cade prea adesea pe nisip. 

Şi, cum conferinţa aceasta rămâne să fie publicată şi răspân¬ 
dită, poate şi cu ajutorul Ministeriului Educaţiei Naţionale, în 
şcoli, ţin ca acei cari vor fi sfătuiţi, şi oarecum siliţi chiar, s’o 
cumpere, dintre elevii şcolilor, să se oprească atunci când vor 
deschide cartea în rândul întâiu la aceste constatări atât de 
dureroase pentru noi şi la îndemnurile pe care le adaug pe 
lângă dânsele. Partea aceaşta chiar, ar trebui lucrată din nou şi 
cu litere destul de groase, cel puţin aşa de groase cum este 
obrazul oamenilor cari reîusă ţării lor orice fel de sacrificiu. 

După-aceasta se poate intra în însuşi domeniul acestei con¬ 
ferinţe. 

I. 

Ceia ce mi se cere, după cercetările pe care am putut să le 
fac şi după ce pot întrevedea ca alte cercetări pe care n’am 
avut vreme să'le duc la capăt şi pe care probabil nu le voiu 
isprăvi niciodată, este fără îndoială un lucru foarte greu. Ar fi 
mai puţin greu pentru cineva care n’ar fi făcut asemenea cer¬ 
cetări şi care n’ar întrevedea ceia ce întrevăd eu în momentul 
când mă înfăţişez înaintea d-voastră, ca să vă spun câteva lucruri 
care au scăpat poate atenţiei d-voastră şi care s’au impus de 
multă vreme atenţiei şi datoriei mele în cercetarea istoriei Ro¬ 
mânilor. 

Este vorba de legătura pe care poporul românesc a avut-o 
cu Marea, şi nu numai cu Marea, dar cu apele în general. 

E bine să se vorbească într’o conferinţă publică de acest 
subiect, şi iată de ce. Noi nu sântem încunjuraţi din toate părţile 
de prieteni: poate că nu ştim să le cerem, în orice cas nu le 
putem cerşi şi nu le putem dori dincolo de margenea intereselor 
noastre ca şi dincolo de margenea demnităţii noastre. Noi nu 
sântem un popor simpatic: une ori ni s’a părut că am fost, dar 
de foarte multă vreme nu mai sântem de loc, şi foarte multă 
lume se uită furios la noi, mai ales după ce am realisat, şi nu 
în total, programul firesc al oricărui popor: de a stăpâni pă¬ 
mântul pe care l-a avut din generaţie în generaţie şi unde trăiesc 
în cea mai mare parte cei mai mulţi ai lui. De atunci privirile 

acestea se îndreaptă furioase împotriva noastră. Nu este aproape 
niciun lucru care să nu ni se tăgăduiască, în trecutul nostru. 
Toate valorile presente, ca şi toată legitimitatea existenţei noastre, 
ca şi toate aspiraţiile pentru viitor, ni sânt refusate cu o neîn¬ 
ţelegere şi une ori cu o brutalitate fără păreche. Şi propaganda 
noastră, care se face de multe ori foarte rău, de persoane ne¬ 
potrivite şi într’o formă şi ea nepotrivită, propaganda aceasta — 
nu prinde. Alţii apără căuşele cele mai nedrepte şi găsesc pre¬ 
tutindeni sprijinitori, — n’am decât să pomenesc propaganda 
ungurească neîntemeiată şi care este făcută cu o stângăcie şi o 
perfidie asiatică menite să desguste pe oricine, dar care cu toate 
acestea găseşte sprijinitori oriunde. 

Prin urmare şi în acest domeniu al nostru, al legăturii noastre 
cu apele, noi sântem. tăgăduiţi, ofensaţi. Ni se spune că Dunărea 
nu este a noastră, că în apele noastre, în margenea apelor 
noastre, noi am avut înaintaşi, cari au deci mai multe drepturi 
decât noi. Se caută dovezi şi în vocabulariul nostru. Unii dintre 
critici ştiu numele peştilor noştri, alţii nu le ştiu, dar, ori de le 
ştiu, ori de nu le ştiu, se spune că toţi peştii aceştia sânt de¬ 
semnaţi cu nume slave, — care într’adevăr există, dar îşi au 
explicaţia —, iar conclusia este că noi n’am fost lângă ape, de 
oare ce peştii îi numim cu nume care nu vin din vechiul nostru 
patrimoniu lingvistic roman. 

Se adauge că uneltele de pescuit sânt şi ele numite cu nume 
străine şi prin urmare aceasta însemnează că noi am trăit undeva 
unde nu era altă apă decât numai apa de ploaie şi apa ieşită 
din topirea zăpezii. Şi o să examinăm aici temelia pe care o 
poate avea o astfel de aserţiune, îndreptată vădit cu duşmănie 
împotriva noastră. 

Ţin să spun şi cine este acela care, în privinţa aceasta, a fost 
mai pornit împotriva Românilor. E un învăţat de la Sofia care 
se chiamă d. Mutafciev. Aş adăugi că numele domniei sale nu 
poate îi considerat ca fiind cel mai autentic nume bulgăresc, 
pentru că vine de la „mutafci", care este un termen turcesc. De 
altminteri, d. Mutafciev e un om învăţat: a făcut bune studii de 
bizantinologie şi a căpătat laude şi din partea acelui tineret de 
istorici de la noi care este foarte bucuros de câte ori mi se 
aduce mie o jignire de un străin, pentru ca să iea în braţe pe 
acest străin, aşa încât şi d. Mutafciev a avut un certificat de la 

această nouă şcoală istorică, atât de simpatică, mai ales, şi de 
nobilă în ce priveşte atitudinea faţă de predecesori. 

Dar d. Mutafciev e de sigur un om cu multe însuşiri, care-şi 
are merite. D-sa a publicat, nu de prea multă vreme, o carte în 
propria sa limbă bulgărească şi după aceia a tradus-o în franco- 
bulgăreşte, sau în bulgaro-franţuzeşte, cu ajutorul unei domnişoare 
care de sigur ştie mult mai mult limba francesă decât autorul şi 
se pare chiar că ştie mai multă bună cuviinţă, pentru că anumite 
grosolănii faţă de noi sânt estompate; tonul traducătoarei a in¬ 
trodus o oarecare politeţă de care tonul autorului nu era capabil. 

D. Mutafciev, asupra căruia mă veţi ierta că am zăbovit aşa 
de mult, ne înlătură deci cu desăvârşire de la Mare. De la Marea 
care trăieşte aşa de mult în poesia şi conştiinţa noastră şi care 
este aşa de mult legată de tot felul nostru de a gândi şi de a 
simţi in tot trecutul nostru. 

Singur acest atac al d-lui Mutafciev şi încă m’ar îndemna să 
examinez argumentele pe care d-sa le aduce împotriva perma¬ 
nenţei noastre pe locul unde ne găsim. Pentru că acesta este 
scopul cărţii: să strecoare că noi nu avem drept la solul acesta, 
de atâtea ori stropit cu sânge, pe care ne găsim şi, în acelaşi 
timp, să arăte, ceia ce i se pare foarte uşor, că sântem „singurul 
popor de pe lume care nu avem un trecut", singurul popor de 
pe lume complet lipsit de istorie. Toţi îl au, noi nu-1 avem, din 
causa nevredniciei noastre. Puşi în împrejurările cele mai favo¬ 
rabile, n’am ştiut să scoatem nimic din aceste împrejurări. 

Şi iatâ că acest atac mă îndeamnă să cercetez unele aserţiuni 
şi să le înlocuiesc prin ceia ce mi se pare mie că este o si¬ 
guranţă. 

Dar, evident, tot ceia ce pot spune nu represintă atât o afir¬ 
maţie bine clădită pe linii de doctrină istorică, ci mai mult un 
program. Sânt conferinţe care presintă numai conclusiile altora, 
dar cred că se pot admite şi conferinţe de acestea care să pre- 
sinte un program pentru alţii , atunci când acela care înfăţişează 
programul n’are nici vrâsta, nici timpul pentru a duce la capăt 
aceste cercetări. 

Iată sensul în care cred eu că s’ar putea urmări problema, 
după o metodă care ar fi foarte folositoare pentru toate domeniile 
vieţii noastre în trecut şi pentru tot ceia ce poate ieşi în present 
din cunoştinţa mai bună a acestor domenii. 

Va fi vorba de apele noastre de tot felul, cele care stau, cele 
care se mişcă şi, pe de alta, de partea din poporul nostru care 
se găseşte în margenea acestor ape. Şi este întrebarea dacă a fost 
totdeauna acolo şi dacă , fiind acolo, a ştiut să tragă foloasele ce 
se puteau trage din aceste ape. 

în felul acesta, rostul conferinţei este bine definit de la început- 
Chiar astăzi, gândindu-mă la această conferinţă mai mult decât 
pregătind-o, mi-au căzut supt ochi câteva rânduri ale marelui 
istoric frances, atât de legat prin simpatie şi prin unele studii, 
prin unele publicaţii, de noi, în anii romantici de la 1848 şi 
după această dată, Michelet, care s’a gândit cândva, la 1851, şi 
o spune într’o scrisoare către Costachi Rosetti, la ceia ce sânt 
pe cale să recomand acum şi a indicat sensul care cred că trebuie 
avut în vedere în aceste studii viitoare. 

El cerea lui Rosetii să-i dea ştiri cu privire la poesia populară 
românească, întru cât această poesie populară poate să aibă o 
legătură cu Dunărea, — căci pe dânsul îl interesează Dunărea în 
rândul întâiu, dar toate râurile noastre nu sânt decât un mijloc 
de a hrăni şi întreţinea Dunărea: dacă voiţi, Dunărea merge, 
prin apele care i se dau, până la cele mai depărtate mici izvoare * 
din munte, de unde pleacă râurile cele mai mari; este un fel de 
Dunăre concepută mai larg, cu tot ce întră în alcătuirea ei. Nu 
se poate vorbi de Dunăre fără de râuri, cum nu se poate vorbi 
de râuri fără de Dunăre. 

Nu se poate vorbi, adaug eu, nici de Mare, considerând Dunărea 
ca un râu închis. Dunărea este un râu deschis şi, anume, noi 
avem deschizătura acestui râu. Doar toată istoria flotei bizantine, 
toată istoria flotei turceşti, care nu este decât imitaţia flotei bi¬ 
zantine, ni arată un lucru, că între Dunăre şi între Mare este 
legătura cea mai firească: se trece din una în cealaltă. Corăbiile 
turceşti veniau pe Marea Neagră şi pătrundeau pe Dunăre până 
foarte sus. Dacă nu mergeau, natural, până acolo unde acum s’a 
făcut trecătoarea aceia, cu atâta sforţare de tehnică şi cu atâta 
cheltuială, de la Porţile de Fer, dar ajungeau până la Nicopole, 
de ex., până unde au mers, la 1445, corăbiile cruciaţilor: cele 
francese ale ducelui de Burgundia şi ale Veneţienilor, în serviciul 
Papei, atunci când pe malul nostru era Vlad Dracul cu fiul Iui, 
cari participau la această cruciată şi încercau tunurile Francesilor 
aşa de mult, încât de jur împrejur toţi servanţii au fost sfărâmaţi 

în bucăţi. Şi cu această ocasie se vede legătura, aşa de firească, 
între Mare şi Dunăre, şi Turcii s’au folosit necontenit, în toate 
războaiele lor, de această legătură. 

Dar, încheind o aşa de lungă parentesă, iată ce spune Michelet, 
in această scrisoare, pe care o dă un profesor frances care a fost 
la noi mai multă vreme şi a păstrat interes pentru studiile de 
istorie românească, d. Paul Henry, în cartea sa: ly Uabdication 
du Prince Cuza“ : 

„Nu există oare şi poesii ale râului însuşi, cântece ale luntra¬ 
şilor ş. a. m. d., cântând unitatea Dunării, geniul şi sufletul ei“ ? 

Pe dânsul îl preocupă deci Dunărea ca o fiinţă vie şi viaţa 
aceasta trece apoi în Mare. 

„Aş vrea“, urmează Michelet, „ca în aceste deosebite melodii 
să prind plângerea şi suspinul marelui fluviu prisonier“. 

Michelet era un om de formule fericite şi de sigur că aceia 
ce spune el aici, în această scrisoare, represintă una din formele 
cele mai frumoase de întrupare a unui gând în legătură cu ce 
numim astăzi geo-politica sau antropo-geografia. 

In sensul acesta: râurile vii, Marea înviată prin apele care 
l vin din râurile noastre, iar noi concepuţi ca un popor viu, care 
ne găsim în legătură cu această viaţă, va fi şi această con¬ 
ferinţă. 

II. 

La început, aş face o observaţie în ce priveşte criticele aduse 
de d. Mutafciev permanenţei noastre, pe care noi o pretindem 
şi pe care el o tăgăduieşte, şi în domeniul acesta al apelor. Este 
foarte adevărat, cum spune, că peştii noştri se numesc cu nume 
slavone şi că uneltele nu sânt numite cu nume împrumutate de 
la Romani. 

Ar fi de ajuns, totuşi, a opune că avem mare, rău , lac, care, 
acesta, nu este un nume adoptat mai târziu ca neologism, căci 
altfel n’ar fi acea locuţiune: „cade cineva din lac în puţ w , iar 
aceasta înseamnă că „Iac“ e un vechiu termin românesc. Ar îi de 
ajuns să ne oprim asupra numelui de corabie şi de corăbier , care 
vin din limba grecească veche, bizantină. Ar fi de ajuns să sem¬ 
nalez luntrea, , care se găseşte pe lângă alte unelte de plutit, care 
n’au nume venind din vechimea romană, şi punte, pentru ca să 
se vadă că noi de la Romani am moştenit un ansamblu de cuvinte. 

un vocabulariu întreg, care este legat de domeniul acesta al apelor. 
Şi deci nu s’ar potrivi să avem pentru forma apelor, pentru 
mijloacele de plutire, de ia „luntre" până la „corabie", nume care 
vin din vremea romană şi, pe de altă parte, să admitem că 
peştii aceştia, cari sânt lunecoşi, ni scapă din mână şi aleargă 
imediat către represintanţii mai mult sau mai puţin autentici în 
materie de slavism ai vecinilor de dincolo de Dunăre, pledând 
pentru tesa contrară. 

Cine caută totdeauna în originea numelor originea lucrurilor, 
nu bagă de samă că este de ajuns ca, într’o transmisie de 
nume dintf’o generaţie în alta, să se intercaleze o tehnică nouă 
sau un comerţ nou, pentru ca numele însuşi să se schimbe. De 
ex. noi avem, pentru veşmânt, o mulţime de nume care vin, 
fără îndoială, socotind şi cămaşa , pe care poporul nostru a avut-o 
totdeauna — şi nu toate popoarele au avut cămaşa zi şi noapte. 
in miniaturile din evul mediu se poate vedea că regele, regina, 
prinţii, dormiau goi şi în Italia până în secolul al XVIlI-Iea 
se dormia pe alocurea în pielea goală—, de Ia Romani, dar avem şi 
o cantitate enormă de nume care sânt de la croitori străini şi de 
la străinul care vinde articole de modă. Prin urmare este de 
ajuns ca, la un anume moment, să fi apărut în părţile noastre, 
nu numai decât în calitate de cuceritori, ci şi în calitate de 
auxiliari economici, aş zice, oameni cu unelte mai bune ca ale 
noastre, voloc, plasă ş. a. m. d., pentru ca numele uneltelor mai 
bune să înlocuiască numele uneltelor mai proaste. De ex., înainte 
de a se fi împrumutat în Apus de la Croaţi un anume fel de 
legătură de gât, nu se poate crede că oamenii umblau cu gâtul 
gol. Cravată vine de la croatul Krabate, — în Bucovina s’a încercat 
altă formă gât-legău, rudă cu nas-suflete pentru batistă. însă n’are 
decât să observe cineva admirabilele împodobiri de gât ale Francesi- 
lor de pe vremea lui Richelieu, jraisele de atunci, pe care şi ei 
le luaseră de la Spanioli: o întreagă operă de dantelă migăloasă 
'şi elegantă. Şi supt ochii noştri anumite articole de negoţ, venind 
din alte părţi, li-au schimbat unor anume obiecte numele. 

Dacă, de ex., mâne ar fi un puternic comerţ engles sau american 
de modă la noi, s’ar întâmpla foarte uşor ca numele luate de la 
Francesi în domeniul acesta să fie înlocuite cu numele impuse 
de aceştialalţi negustori. în privinţa aceasta, ne-am putea gândi 
şi la confuşiile ce se petrec în mintea aşa-numiţilor Ladini din 

Elveţia şi din Friulul italian, unde omul nu mai ştie care este 
cuvântul rumanş şi care cuvântul german sau italian pentru 
obiectele ce i se îmbie. Dar, iată, mingea noastră veche este 
expusă. în momentul de faţă să dispară din vocabulariul obişnuit, 
ca să fie înlocuită cu termini englezeşti cari se potrivesc ca nuca’n 
părete, dar pe cari i-am adoptat în acelaşi timp cu felul de a 
bate mingea altfel decât cu mâna, — cu piciorul, cu cotul, fie 
şi cu nasul. 

Peştele se numeşte cu un termin latin. Prin urmare, dacă este 
un termin latin pentru peşte, iar tot restul e adus în legătură cu 
tehnica şi comerţul, nu rămâne decât ca din grămada de nume 
slave să tragem neapărat conclusia că a trebuit doar să luăm 
lucruri pe care nu le cunoşteam înainte. 

Şi mai este încă un exemplu, şi un punct foarte interesant de 
cercetat, care n’a fost observat până acum. Se ştie că în jurul 
lacului Snagov se păstrează o mică lume de pescari foarte sim¬ 
patică. Şi oamenii aceştia întrebuinţează termini de origine slavă, 
de şi unii dintre dânşii s’au prefăcut cu desăvârşire în româneşte- 
Dar iată că, nu ştiu supt ce influenţă, la un moment dat au 
apărut acolo Lipovenii din Deltă: s’a crezut că este mai bine 
să se întrebuinţeze aceşti Lipoveni în locul pescarilor de acolo, 
de şi Lipovenii mi-au părut mult inferiori pescarilor noştri, ca 
inteligenţă. Dar, dacă ar fi rămas Lipovenii, era foarte posibil 
ca o mulţime de lucruri aduse de ei să se cheme şi de Români 
tot pe ruseşte, dar aceasta ar îi însemnat numai că nişte 
tehnicieni au venit acolo odată cu lucrurile şi cu obiceiurile lor, 
iar, împreună cu ele, numele. Sau, dacă ar îi venit un mare ne¬ 
gustor din Apus, care ar fi creat distincţii în ce priveşte felurile 
peştilor, pe care noi nu le observăm, şi ar fi păstrat pentru ele 
numele de acasă, atunci e evident că numele acestea s’ar fi impus. 
Iată ceia ce mi se pare cu desăvârşire luminos. 

Dar am putea scoate noi argumente pentru permanenţa 
noastră în domeniul apelor şi de. aiurea. Toată lumea ştie că la' 
Turtucaia — , care poartă un nume de origine turanică, căci 
Tutracan al Bulgarilor este mai vechiu decât Turtucaia al nostru, 
cari ne-am gândit poate la turturele, ca un popor poetic ce 
sântem şi căruia-i place eufonia, — sânt pescari ai noştri din foarte 
vechi timpuri. Viaţa lor însă n’a fost cercetată în toate tradiţiile, 
în toate rosturile, până acum. S’ar putea face o lucrare întreagă 

despre pescarii de la Turtucaia. Totdeauna au fost ei acolo? Au 
venit cumva de aiurea? Nu se păstrează oare acolo cuvinte pe 
care noi nu le ştim, obişnuinţe deosebite de cele de aiurea ? 

Dar este de ajuns să se găsească un astfel de centru românesc 
al pescuitului pentru ca să spunem că pe Dunăre am avut o 
foarte mare vechime şi o permanenţă de mai multe veacuri. 

La gurile Dunării este adevărat că sânt acei Lipoveni, dar 
trebuie să se ştie şi de când sânt ei acolo. Ei sânt schismatici 
ruşi: atunci când Petru-cel-Mare a schimbat caracterul Bisericii 
ruseşti şi a introdus forme care nu corespundeau cu trecutul, o 
parte dintre Ruşi s’au ţinut tot de religia cea veche; ei deci sânt 
starovierţi, oameni de „credinţă veche", cari nu puteau să rămâie 
în Rusia şi au emigrat deci din locurile cele vechi în secolul al 
XVIII-lea. Dar, înainte de a veni Lipovenii în Deltă, cine putea 
fi acolo ? De sigur că anumite elemente greceşti, care s’ar putea 
urmări şi în urmaşii, cari nu mai fac pescărie astăzi, ai Grecilor 
de odinioară. Pentru că aşa-numiţii Găgăuţi nu sânt Cumani, ci, 
cum se vede după figura lor, descendenţii populaţiilor greceşti, 
foarte numeroase, care se găsiau odată pe tot malul Mării Negre, 
căci altfel s’ar întreba cineva cum, din toţi Grecii aceştia, aşa 
de mulţi, n’a mai rămas nimic. Când constată cineva o populaţie 
foarte numeroasă care de la o vreme nu mai există, trebuie să 
admită că în cei de astăzi se păstrează oamenii de odinioară, a 
căror dispariţie violentă sau emigrare nu se poate admite. Să 
nu uităm apoi că Vâlcovul slav, al cărui nume vine de la vâlc , 
lup, e numai traducerea bizantinului, poate elenicului Lykostomon, 
gura Lupului, transmis prin Genovesi. 

lată în ceia ce priveşte vechimea noastră în aceste părţi. 

Dar mai este un argument. Dacă se duce cineva aproape de 
Bucureşti, la Lehliu, nume care nu înseamnă decât „Polonul" 
cu un cuvânt turcesc,— aşezare cu totul nouă,— şi dacă înaintează 
în părţile acestea de către Mostişte, ce vede? Vede lacuri care 
în momentul de faţă aproape nu se întrebuinţează, dar cercetările 
care se fac de preistorieni arată pretutindeni acolo, şi nu numai 
acolo, dar de^a lungul tuturor râurilor noastre şi în toată valea 
Dunării, poate mai mult fia noi decât la Bulgari, — ceia ce se 
explică foarte uşor, pentru că în Bulgaria malul este înalt şi 
stâncos, pe când la noi rămâne jos, cu inundaţii permanente şi 
bălţi —, o străveche viaţă de pescari strămoşi ai noştri. 


/ 



r^\ + \ 

Şi adaug că e curios cum d. Mutafciev, care vine din locurile 
fără bălţi, tăgăduieşte permanenţa in acest domeniu al Românilor» 
cari numesc „Baltă" tot şesul Dunării. Dar, oriunde există ape, 
oriunde există bălţi de acestea, ele hrâniau populaţiile de odini¬ 
oară, cum o arată pentru Vestul Ardealului un studiu recent al 
d-lui Martin Roska, în Buletinul Comisiunii Monumentelor Istorice; 
astfel de populaţii jucau rolul principal în acele timpuri şi ele au 
creat şi sistemul de locuinţă; au avut fireşte creaţia şi în do¬ 
meniul uneltelor, aceşti înaintaşi ai noştri. 

Si acum în urmă, într’o carte recentă a d-lui Barbu Slătineanu 
despre ceramica românească , se afirmă cu dreptate că toată olăria 
de acum nu este decât continuarea ceramicei din acele timpuri : 
olăria de astăzi reproduce formele şi mijloacele de împodobire 
ale olăriei de atunci. Tracii din regiunile acestea sânt deci nu 
numai străm’oşii fiinţii noastre fisice, dar, în acelaşi timp, ctitorii 
întregii noastre culturi populare, şi în această cultură se cuprinde 
fără îndoială şi pescăria, cum o dovedeşte faptul că aceşti strămoşi 
se aşezau de preferinţă în asemenea locuri. Toate drumurile care 
se urmează acum, trecând tocmai prin regiunea aceasta cu lacuri, 
sânt tărâmuri preistorice; pe unde umblă Mocanul astăzi, umbla 
păstorul din acele timpuri, dar unde nu mai este pescarul in tim¬ 
purile acestea, era odată pescarul care-şi indeplinia rosturile acolo. 

III. 

Acum, mai sânt două lucruri pe care aş vrea să vi le înfăţişez, 
întâiu, în numele care se dau Dunării, este, evident, o asămănare 
şi cu numele germane, dar şi cu numele slave ale fluviului: în 
Rusia se găseşte Donul, Duna, Dunaieţul. Avem a face deci cu 
un nume care, dacă se află şi la Germani şi la Slavi şi la noi, 
aceasta înseamnă că nu este nici de la Slavi, nici de la Germani, 
iar noi n’a trebuit să-l luăm nici de la unii, nici de la alţii. „Re“ 
de la sfârşit îşi găseşte explicarea poate într’un anumit fenomen 
general de limbă românească, ca în finala supletivă din unele 
versuri populare. Problema nu este lămurită, fiindcă filologii sânt 
de o ingeniositate extraordinară, — de altminteri ca şi istoricii—, 
şi, acolo unde nu se găseşte o siguranţă, ei revin necontenit, căci 
nimic nu pasionează mai mult pe om decât baterea apei în piuă, 
ocupaţia cea mai rentabilă supt raportul ştiinţific. 

Dar, în afară de numele Dunării, asupra căruia mi-am îngă- 

duit să insist puţintel, în afară de numele general al râului, in 
afară de numele special al fiecărui din cursurile şi depositele de 
apă mai este o întrebare, dar una pe care o putem, iarăşi, lămuri 
prin presenţa momentană a unui element străin. Sânt râuri: Ialomiţa, 
Ilfovul, Bistriţa, Moldova, toate slave, dar, alături de numele 
slave, avem nume turanice : Călmăţuiul, Dăsnăţuiul, ş. a. m. d., 
care toate acestea trimet, ca şi numele lacurilor din Basarabia- 
de-jos, la Turanieni. Dar nimeni nu va spune că a fost vre-odată 
o populaţie covârşitoare turanică în aceste locuri. Deci acelaşi 
lucru se poate spune şi pentru numele slave de râuri, care sânt 
foarte neted deosebite pe hartă; este o regiune de nume slave 
şi alta de nume turanice. Şi s’a observat un lucru aiurea, la Al- 
banesi. Nu se poate spune că Albanesii au căzut din cer, dar 
Albania este plină de nume slave. Şi, tot aşa, nu se poate spune 
că Grecii vechi au dispărut : n’are decât să se uite cineva la 
dânşii ca să vadă că vechea rasă se păstrează în cea mai mare 
parte, dar o largă parte din teritoriul Greciei este acoperită de 
nume slave. Aceasta vine oare din faptul că Slavii sânt autohtoni? 
Explicaţia o dau anumite condiţii de viaţă. Este de ajuns ca o 
năvălire să cucerească o generaţie, pentru ca fiii, crescând în 
atmosfera cuceritorilor, să uite numele pe care le dădeau părinţii 
lor. Şi atunci nu era lucrul scris, ca acum, ci ajungea să lipsească 
o transmisiune de câţiva ani pentru ca numele să se schimbe. 
Iar la Greci explicaţia este foarte uşoară: ei s’au închis în cetăţi, 
ceilalţi stăpânind tot restul ţării. Aceştia s’au dus, şi atunci Grecii 
au ieşit din cetăţile lor şi, lucrând şi restul ţârii, I-au luat cu 
numele date de predecesori. 

Iată explicaţia, ce mi se pare cu neputinţă de răspins, pentru 
numele slave ale râurilor noastre. 

Eu cred necesar pentru cunoaşterea dreptului ce avem asupra 
pământului nostru să înceteze odată interpretarea defavorabilă nouă 
care se dă cu privire la aceste nume. Dacă s’ar găsi numai nume 
slave, ar fi mai uşor pentru adversarii noştri să argumenteze; dar, 
odată ce avem şi nume turanice, e altceva. N’a fost, cum spu¬ 
neam, niciodată o permanenţă turanică şi totuşi avem o mulţime 
de nume care sânt turanice, netăgăduit. 

Dar cred că e interesant să vorbesc aici, fiindcă este vorba de 
întreaga problemă a pescuitului, şi de numele apelor stătătoare 
la noi, 

Am constatat de la început că „lac" vine de la Români, şi 
aceasta are o mare valoare, căci înseamnă că am avut totdeauna 
cunoştinţa lacului. Aceasta, ca şi in ce priveşte Marea însăşi chiar 
când n’ain putut ajunge la dânsa,— şi voiu arăta la sfârşit când 
şi cum am ajuns în sfârşit la Mare. Am spus că din caracterul 
latin al cuvântului de „lăc" este vădit că din generaţie în generaţie 
s’a păstrat legătura noastră cu aceste ape stătătoare, care au avut, 
cum nu e în momentul de faţă, o foarte mare importanţă. Căci 
noi am părăsit marele rol al lacurilor şi heleşteelor în timpurile 
din urmă, când ne-am aruncat sălbatec la plugărie, pentru ca 
marii proprietari să câştige bani din agricultură şi sâ-i cheltuiască 
la Paris, Niţa sau Monte Carlo. Cum ne-am abătut asupra pă¬ 
durilor şi asupra islazurilor, aşa că marea cultură de vite a dis¬ 
părut, ne-am aruncat şi asupra vechilor heleştee de odinioară, 
care erau o binefacere. Şi problema pescuitului la noi nu este 
in legătură numai cu peştele de Dunăre, ci şi cu pescuitul de 
coastă, pe care îl ignorăm, şi poate că ar fi bine să aducem 
oameni din Olanda, cari să învie ceia ce se făcea odinioară pe 
vremea Grecilor. Doar monedele de Ia Tonii înfăţişează nişte 
delfini; şi nu numai delfinii, ci şi peştii cari se mâncau aveau 
la Greci un rol foarte mare. Pe atunci nu se făcea agricultură 
în Dobrogea: treceau necontenit barbari şi, până veniau Tracii 
de dincolo de Dunăre cu carăle de grâu, trebuia ca oamenii să 
se hrănească din peşte, cum, de altminteri, şi în Scitia anume 
locuitori se numiau Ihtiofagi, adecă „Mâncători de peşte". Eu 
însumi am asistat în copilărie fa pescuitul în heleştee; era acolo 
o bogăţie neînchipuită: cine arunca volocul, îl scoteau plin. 

Era odată şi „iezerul Dorohoiului", de care e legată o legendă; 
un oraş scufundat, şi noaptea se auziau clopotele de la oraşul 
acela. Este, de altfel, şi o întreagă poesie a apelor la noi, care 
se poate pune alături de poesia Slavilor. Cea mai frumoasă bu¬ 
cată scrisă de d. Sadoveanu este „Ştima lacului", vedenia aceia 
care poate fi o închipuire sau o presenţă vie, dar omul de lângă 
lac a ajuns să vadă apropiindu-se de dânsul această frumoasă 
închipuire sau realitate. 

Se ştie că Domnia Moldovei s’a organisat în chip mult mai 
înaintat şi mai gospodăresc decât a Ţării-RomâneŞti. Moldova a 
fost întemeiată de cavaleri şi stăpânită de boieri, pe când Ţara- 
Românească a fost clădită pe vechea aşezare ţărănească, iar bo- 

ierimea, mult mai multă şi mai măruntă, n’a început aici, ca în 
Moldova, cu creaţii mari. Cetăţile de aici, din jos, nu erau nimic 
pe lângă zidurile de piatră pe care le are Moldova; în ţara 
aceasta din urmă aşa-numitele ţinuturi de odinioară erau pătrate, 
fiind făcute cu voia Domnului, în jurul cetăţii (Romanul este 
pătrat, ca şi laşul, Botoşanii, Dorohoiul de aici se vede că sânt 
lucruri voite, neavând a face cu judeţele, de forme deosebite, 
tradiţionale din Muntenia). Dar acestea sânt aşezate după ape. 

In fond , toată viaţa noastră trecută a fost orânduită aşa , după 
ape . Sânt Olteni, Jieni, Argeşeni, Sireteni, Pruteni. înainte de a 
4 exista Statul , era deci aşezarea determinată de râu, şi până 
astăzi, — ceia ce dovedeşte importanţa râului la noi, — ca să 
înţelegi rostul judeţelor ţării noastre, nu trebuie să le iei pe linia 
orizontală, ci pe cursul însuşi al râului. Pe acest curs, acelaşi 
costum, aceleaşi cântece, aceleaşi poveşti, aceleaşi elemente de 
viaţă materială şi morală. 

Dar, dacă este aşa, şi aşa a fost prin toate locurile unde erau 
strămoşii noştri traci, atunci cum vine cineva să ni denege 
dreptul nouă, a căror viaţă mai veche este sprijinită tocmai pe 
cursul apelor, — apele creând formele politice —, acest drept, 
doar e pentru nomenclatura de bucătărie a peştilor şi o nomen¬ 
clatură tehnică a uneltelor. 

Dar, când s’a întemeiat Moldova, s’au adus specialişti pentru 
heleştee. 

Avem mai multe nume pentru apele stătătoare. în ce priveşte 
balta, „baltă" nu înseamnă numai o baltă mărgenită, ci o regiune 
întreagă, din care causă Mocanii se duc la „Baltă", şi toată partea 
de jos a ţării este „Baltă". Ungurii au împrumutat, de altfel, 
şi ei de la Slavi balta , pentru că numele lacului Balaton nu 
este alta decât tot acelaşi lucru. Iar, afară de aceasta, avem : iez , 
iezer şi heleşteu , acesta adus de Unguri de pe vremea lui Ştefan- 
cel-Mare, care a fost mai bun gospodar decât Statul constituţional. 
Ştefan a adus specialişti de aceştia, cari au făcut heleşteele. Tău 
este de aceiaşi origine, de la tâ unguresc. 

Prin urmare noi nu avem numai străvechi tradiţii în ce pri¬ 
veşte lucrurile care vin de la Romani, dar avem, pe lângă aceasta, 
o întreagă clădire gospodărească cu elemente aduse şi din străi¬ 
nătate. Aşa, pentru viile de la Cotnari se aduceau nu numai 
Unguri, dar şi Germani, cari ştiau cum să cultive viţa de Tokaj, 

şi urmaşii lor, un Alciner, un Frâncu, există şi până acum în 
Cotnari, — existau, în orice cas până în secolul al XVIII-lea, şi 
n’are decât să se uite cineva la dânşii ca să recunoască tipul 
vechilor Germani aduşi în secolul al XV-lea şi al XVI-lea. Iar 
Petru Rareş avea pârcălab acolo pe unul Grigore Rosenberger^ 
care a fost trimes de dânsul şi în solii. 

IV. 

Acum se pune întrebarea: când am ajuns noi la o politică a 
apelor? Am ajuns din vremile Celeiului cu pescăriile secolului al 
XlII-lea, dar măcar de când s’a întemeiat Brăila, care odinioară 
nu era decât un sat, satul unui moş pe care-1 chema Brăilă, 
după Brae, ca şi în Brăiescu, Brăiloiu: sufixul acesta ilă este 
foarte întins, până la Păsărilăţilungilă din poveştile lui Creangă. 
La Brăila înainte de 1400 veniau corăbiile mari, acele Kokken de 
care vorbeşte Bavaresul Schiltberger cu un nume care a trecut 
de la Italieni, coclie, la Germani. Prin urmare, pe la 1360-1400 
era acolo un mare negoţ, care venia de pretutindeni de pe ţer- 
murile Mării Negre, negoţ care, de altminteri, nu este decât 
continuarea negoţului grecesc de pe vremuri. 

între coloniile greceşti şi între tot ce s’a făcut de la Brăilă 
noastră până la Odesa Ruşilor şi mai departe de Odesa la Ră¬ 
sărit nu este decât aceiaşi formă care revine. 

Am intenţia, dacă împrejurările nu mă vor reţinea aici, ca, în 
August, să vorbesc la Congresul istoricilor, de la Zurich, despre 
„permanenţele istorice", care înseamnă lucruri ce nu s’au schim¬ 
bat, sau lucrurile care au dispărut şi revin. Toată istoria este 
plină de fantoma lucrurilor care au fost. Noi trăim acum în rea- 
lisarea făcută de fantoma Daciei şi de fantoma lui Mihai Viteazul: 
România Mare, noua Dacie n’au făcut-o diplomaţii şi nici marii 
strategi, ci au făcut-o fantoma Iui Decebal şi a lui Mihai, cu 
sacrificiul acelora cari, fiind mai puţin învăţaţi, ascultă mai bine 
de îndemnul fantomelor, de care învăţaţii nu ascultă totdeauna. 

Deci prin secolul al XlV-lea şi al XV-lea s’a refăcut ordinea 
de lucruri elenică în jurul Mării Negre, şi, natural, când se 
reface o ordine de lucruri, se lucrează cu urmaşii acelora cari 
odinioară au avut-o, chiar dacă urmaşii aceştia vorbesc altă limbă 
şi poartă alt nume. Noi ne-am substituit lor de la sine, şi sântem 
datori să ne substituim cu mult mai mult, în puterea dreptului 

pe care ni-1 dă geografia noastră, căci ea ni-1 porunceşte, ni-1 
impune; să ne substituim, pentru că nu mai sânt alţii cari s’o 
poată îace, în regiunea unde a fost odinioară coroana elenică 
a Pontului Euxin, a vechilor Greci. 


r 


Forinula aceasta ar putea încheia această conferinţă, dacă n’aş 
avea de adăugit încă un lucru. Brăila este o fundaţie a Domnilor 
munteni din epoca lui Mircea. în vremea aceasta, Muntenia avea 
toată Dunărea-de-Jos, fiindcă Basarabia nu înseamnă decât „ţara 
lui Băsărabă", a creatorului Statului muntean : în toată partea 
aceasta care merge la Gurile Dunării, erau ei. 

Chilia cea veche se ştie că era în insulă, nu pe malul nordic, 
şi se chema de către Genovesi Licostomo, cum am spus: termin 
împrumutat de la vechii Elini, care înseamnă Gura Lupului. Şi 
răposatul mieu coleg Vâlsan observa cu dreptate un lucru : că 
Vâlcov înseamnă în slavoneşte acelaşi lucru, tot „lupul", de şi 
Vâlcovul nu este pe locul lui Licostomo, ci numai fiindcă aici Gurile 
Dunării s’au părut navigatorilor că au forma unei guri de lup. 

Domnii munteni mergeau de la cel mai depărtat punct al 
acestei „Basarabii" către Răsărit cum mergeau in Apus până la 
Nicopole, unde, cum observam, s’a constatat în cruciata de la 
1445 că pot ajunge corăbiile mari. Puteau merge şi mai departe 
în Apus, dar, pentru anumite nevoi militare, nu au făcut-o. loan 
Hunyadi, aliatul, nu venise, şi cruciaţii s’au oprit la Nicopol. Deci 
până la Nicopol puteau merge corăbiile cele mari veneţiene, pentru 
că şi acelea care erau supt steagul ducelui Burgundiei tot de la 
Veneţia erau comandate. 

De odată însă a apărut Moldova, care s’a făcut cu o răpeziciune 
extraordinară. Dacă am avea elanul către Mare pe care l-au 
avut Moldovenii lui Roman-Vodă şi lui Ştefan-cel-Mare, răsăriţi 
— unde?, tocmai la Baia, acolo, în oraşul săsesc, die Stadt Mulde 
pentru ei! Maramurăşenii de la Baia, tocmai din colţul nord- 
vestic al Moldovei, din câteva sărituri au ajuns până la Pont, şi 
Roman, pe la 1390, se întitula mândru: „ Domn de la Munte până 
la Mare". Şi, atunci, cum erau Genovesi la Cetatea-Albă cu mi¬ 
nunatele ruine de astăzi, care nu trebuie atinse, căci este o pro- 
îanare_j>i_o crima sa se atingă imbecilitatea de astăzi^ de acea stă 
splendidă urm ă de t r ecuţjn"care B i z an ţiil~ se"~uneşte cu Genova, 
fiind pecetluită apoi cu pecetea bourului moldovenesc, acolo în 
cetatea „albă" pentru noi, fiindcă era de piatră, care nu se înegria, pe 


www.dacoromanica.ro 









18 


N. lorga 


lângă cetăţile noastre de lemn, care, ele, se făceau negre, fiind însă 
„cetatea neagră* pentru Bizantini, Mauron Kastron, la Genovesi 
Moncastr’o, acolo au ajuns Moldovenii şi multă vreme s’au luptat 
şi cu Muntenii şi cu Ungurii, pentru că împăratul Sigismuud, 
regele Ungariei, acela care a venit în 1396 la Nicopol contra 
Turcilor, avea ţinta stăpânirii Dunării şi voia să-şi aibă acest Li- 
costomo. Atunci nu Muntenii, ci Moldovenii au salvat Dunărea 
pentru rasa noastră. Şi, pe urmă, Ungurii au apucat alte drumuri, 
aşa încât noi am rămas stăpâni în locurile acestea. Astfel a dăi¬ 
nuit şi Chilia moldovenească, frumoasă şi puternică, pe malul 
stâng al Dunării. 

Dar, — şi aceasta vreau să o notez înainte de a isprăvi —, pe lângă 
acţiunea de Stat a fost şi o acţiune populară, şi datoria noastră, 
astăzi, este, în toate domeniile, şă nu lucrăm numai cu Statul, 
ci să trezim energiile populare, supraveghiate şi ajutate, fireşte, 
de Stat, pentru că lucrurile mari se fac cu aceste energii populare. 
Când este Statul singur, e peste măsură de slab, dar, când este energia 
populară, care se coboară în adânc, nimic n’o poate birui. Toate 
cuceririle mari le-am fadut prin energiile profunde ale naţiei în¬ 
seşi. Ţara aceasta s'a fâdit prin ceia ce se păstrează, după toate 
înfrângerile, în adâncul pe care nimic nu-1 poate atinge. 

Şi atunci au început* pescari de-ai noştri să cucerească pentru 
dânşii . Era în părţile de la Nipru o cetate ţinută de Genovesi 
din familia Senarega şi acolo, la Lerici, căci aşa se chema loca¬ 
litatea, posesiune a acestei familii, la un moment, pescari moldoveni 
i-au luat în stăpânire zidurile. A răsărit apoi un proces cu această 
familie, şi Domnul Moldovei a trebuit să arăte că nu i-a trimes 
el. A fost chiar o mare uşurare pentru dânsul, când a fost pă¬ 
răsit cel mai depărtat punct de întindere al acestor pescari lu¬ 
crând de capul lor. 

Mai adaug un lucru : ciobanii arată şi astăzi drumul pe care 
pe uscat l-ar putea urmări cândva energia oamenilor noştri: Mo¬ 
canii cari s’au dus până la Caucas şi cari de acolo au trecut pe 
urmă şi mai departe decât atâta, căci sânt şi acum pe^ malul râu¬ 
lui Amur sate moldoveneşti. Dar întinderea noastră a fost şi pe 
uscat şi pe apă. Elementul românesc e dincolo de Nistru până 
la Nipru şi Bug, oile noastre mai pasc pe acolo, iar metoda noas¬ 
tră de a creşte oile şi de a lucra lâna au servit de model pentru 

Ruşi, cari, pe o treaptă mult inferioară, nu aveau ideie de ce 
aduceam noi pe basa unei tradiţii populare de mai multe mii 
de ani. Pescarii lui Vodă-Şteîan dau şi ei o învăţătură. 

Era o vreme când noi începeam istoria de la 1848, de la 1866, 
de la urâtul lucru care a fost răsturnarea lui Cuza-Vodă, dar nu 
se începe istoria Ropiânilor de la revoluţia studenţilor sau de la 
Constituţia tradusă după cea belgiană şi făcută de cine a fost 
făcută şi contra cui a fost făcută, adecă în contra amintirii Iui 
Cuza-Vodă şi în contra libertăţii lui Carol I-iu, de către o oli¬ 
garhie care înţelegea să anuleze trecutul şi să împiedece viitorul. 
Răsuflăm că am scăpat de o bună parte din clausele de căpe¬ 
tenie ale ei. 

Ci trecutul nostru începe cu mii de ani înainte de Hristos, 
mii de ani, cari înseamnă o cultură şi o putere. 

